Un eveniment rutier soldat cu rănirea unei femei care se afla în traversarea regulamentară a străzii, pe trecerea pentru pietoni, a avut loc pe 13 martie, în jurul orei 19:00, în localitatea Tămășeni. Polițiștii rutieri au fost anunțați prin apel la numărul unic de urgență 112.
"În urma verificărilor efectuate de polițiști a rezultat faptul că, în timp ce o femeie, în vârstă de 54 de ani, din Tămășeni, conducea un autoturism, pe strada Unirii, ar fi surprins și accidentat o femeie în vârstă de 77 de ani, din aceeași localitate, care se afla angajată în traversarea regulamentară a străzii", anunță Inspectoratul de Poliție Județean Neamț.
Pietonul a fost rănit, fiind transportat la spital pentru acordarea de îngrijiri medicale. Șoferița a fost testată pentru consumul de alcool, rezultatul fiind negativ. Cercetările continuă în cadrul unui dosar penal pentru comiterea infracțiunii de vătămare corporală din culpă.
(G.S.)